b'\n_START_ARTICLE_\nRen\xc3\xa9 Thom\n_START_SECTION_\nNuoruus\n_START_PARAGRAPH_\nRen\xc3\xa9 Thom syntyi Ranskan Montb\xc3\xa9liardissa, l\xc3\xa4hell\xc3\xa4 Sveitsin rajaa. H\xc3\xa4nen vanhempansa olivat kauppiaita, ja h\xc3\xa4n k\xc3\xa4vi peruskoulunsa kaupungissa. Thom osoitti jo kouluaikanaan kokeissa yliopistotason kykyj\xc3\xa4. H\xc3\xa4n suoritti matematiikan perustutkinnon Besan\xc3\xa7onissa vuonna 1940, hieman ennen kuin Saksa valtasi Ranskan. Thomin vanhemmat l\xc3\xa4hettiv\xc3\xa4t h\xc3\xa4net ja h\xc3\xa4nen veljens\xc3\xa4 pois Ranskasta, turvaan sodalta. H\xc3\xa4n kuitenkin palasi Ranskaan muutaman kuukauden kuluttua. Thom muutti Sveitsist\xc3\xa4 \xc3\xa4itins\xc3\xa4 yst\xc3\xa4v\xc3\xa4n luokse Lyoniin, miss\xc3\xa4 jatkoi opintojaan ja suoritti filosofian perustutkinnon kes\xc3\xa4kuussa 1941.\n_START_SECTION_\nUran alku ja Fieldsin mitali\n_START_PARAGRAPH_\nThom p\xc3\xa4\xc3\xa4si toisella yritt\xc3\xa4m\xc3\xa4ll\xc3\xa4\xc3\xa4n \xc3\x89cole normale sup\xc3\xa9rieuren korkeakouluun vuonna 1943. H\xc3\xa4n tutustui siell\xc3\xa4 matemaatikko Henri Cartaniin, ja t\xc3\xa4m\xc3\xa4 esitteli Thomille Bourbaki-ryhm\xc3\xa4\xc3\xa4, johon kuului monia ranskalaisia huippumatemaatikkoja ja joka julkaisi useita tutkimuksia salanimell\xc3\xa4 Nicolas Bourbaki. Vuonna 1946 Thom siirtyi Strasbourgin yliopistoon jatkamaan ty\xc3\xb6t\xc3\xa4\xc3\xa4n Cartanin alaisuudessa. H\xc3\xa4n julkaisi ensimm\xc3\xa4isen tieteellisen artikkelinsa 1949. H\xc3\xa4nen v\xc3\xa4it\xc3\xb6skirjansa valmistui 1951. Siin\xc3\xa4 Thom kehitti kobordismin perusteita._NEWLINE_Ranskasta Thom l\xc3\xa4hti matkastipendin turvin Yhdysvaltoihin, miss\xc3\xa4 h\xc3\xa4n tapasi muun muassa Alfred Einsteinin, Hermann Weylin ja Norman Steenrodin ja osallistui Kunihiko Kodairan j\xc3\xa4rjest\xc3\xa4m\xc3\xa4\xc3\xa4n seminaariin. Ranskaan palattuaan h\xc3\xa4n opetti Grenoblen Joseph Fourier -yliopistossa 1953\xe2\x80\x931954 ja sitten Strasbourgin yliopistossa, josta h\xc3\xa4n sai professorinviran vuonna 1957. Samana vuonna h\xc3\xa4n oli vierailevana professorina Bonnin yliopistossa. H\xc3\xa4n tutki tuona aikana topologiaa, erityisesti kobordismia ja transversaalisuutta, ja jatkoi v\xc3\xa4it\xc3\xb6skirjansa aihepiirin tutkimuksia. Thom julkaisi artikkelin Quelques propri\xc3\xa9t\xc3\xa9s globales des vari\xc3\xa9t\xc3\xa9s differentiables, jossa h\xc3\xa4n rakensi kobordismin teoriaa ja jonka ansiosta h\xc3\xa4net palkittiin Fieldsin mitalilla vuonna 1958.\n_START_SECTION_\nKatastrofiteorian kehitt\xc3\xa4minen\n_START_PARAGRAPH_\nThom opetti Strasbourgissa vuoteen 1963. H\xc3\xa4n oli kuitenkin jo 1950-luvun lopulla \xe2\x80\x93 julkaistuaan tutkimuksen singulariteettiteoriasta \xe2\x80\x93 alkanut tuntea j\xc3\xa4\xc3\xa4v\xc3\xa4ns\xc3\xa4 matematiikan kehityksest\xc3\xa4 j\xc3\xa4lkeen. Matematiikka kehittyi h\xc3\xa4nen mukaansa kohti abstraktia, kohti algebraa. T\xc3\xa4st\xc3\xa4 syyst\xc3\xa4 Thom p\xc3\xa4\xc3\xa4tti tutkia my\xc3\xb6s joitain konkreettisia geometrian aloja, kuten s\xc3\xa4deoptiikkaa. Vuonna 1964 h\xc3\xa4n siirtyi Institut des Hautes \xc3\x89tudes Scientifiquesiin (IHES). Siell\xc3\xa4 h\xc3\xa4n vakuuttui siit\xc3\xa4, ettei h\xc3\xa4nell\xc3\xa4 ollut en\xc3\xa4\xc3\xa4 paljonkaan sanottavaa puhtaasta matematiikasta, mutta siell\xc3\xa4 h\xc3\xa4n pystyi vapaammin ylitt\xc3\xa4m\xc3\xa4\xc3\xa4n tieteenalojen rajoja. Thom my\xc3\xb6nsi my\xc3\xb6hemmin, ett\xc3\xa4 matematiikassa h\xc3\xa4n tunsi j\xc3\xa4\xc3\xa4v\xc3\xa4ns\xc3\xa4 erityisesti Alexander Grothendieckin varjoon._NEWLINE_IHES:ss\xc3\xa4 Thom alkoi tutkia erityisesti topologian biologisia ja kielitieteellisi\xc3\xa4 sovelluksia. H\xc3\xa4n valmisteli 1960-luvun lopulla kirjaansa Stabilit\xc3\xa9 structurelle et morphog\xc3\xa9n\xc3\xa8se, joka julkaistiin lopulta 1972. Thom kuvailee kirjassaan tilanteita, joissa asteittain muuttuvat voimat johtavat niin sanottuun katastrofiin eli yll\xc3\xa4tt\xc3\xa4v\xc3\xa4\xc3\xa4n muutokseen. Thomin kehitt\xc3\xa4m\xc3\xa4\xc3\xa4 ajatusta kutsutaan katastrofiteoriaksi. Vuonna 1966 h\xc3\xa4n oli julkaissut jo artikkelin, jossa h\xc3\xa4n esitteli seitsem\xc3\xa4n peruskatastrofityyppi\xc3\xa4. Thom kutsui IHES:iin tutkijoita kehitt\xc3\xa4m\xc3\xa4\xc3\xa4n katastrofiteoriaa. Yksi n\xc3\xa4ist\xc3\xa4 oli topologiaakin tutkinut Christopher Zeeman, joka keksi termin katastrofiteoria. Zeemanilla ja Thomilla oli kuitenkin runsaasti n\xc3\xa4kemyseroja katastrofiteorian suunnasta, vaikka Zeemanin popularisointitaitojen ansiosta teoria alkoi saada suosiota. Thomille katastrofiteoria ei ollut ennustava vaan selitt\xc3\xa4v\xc3\xa4. H\xc3\xa4n j\xc3\xa4ttikin muille teorian kvantitatiiviset tutkimukset._NEWLINE_Thom kirja kohautti matemaatikkoja, ja monet alkoivat soveltaa katastrofiteorian ajatuksia biologiaan, sosiologiaan ja taloustieteeseen. Tulokset olivat kuitenkin vaihtelevia. Vaikka teorian laajempi merkitys j\xc3\xa4ikin ep\xc3\xa4selv\xc3\xa4ksi, se on edesauttanut monien uusien matemaattisten teorioiden, kuten kaaosteorian, kehitt\xc3\xa4mist\xc3\xa4. Salvador Dal\xc3\xad maalasi aiheesta jopa taulun Topological Abduction of Europe \xe2\x80\x93 Homage to Ren\xc3\xa9 Thom (1983). Taulussa n\xc3\xa4kyy seismisesti haljennutta maaper\xc3\xa4\xc3\xa4 sek\xc3\xa4 kaava, joka pyrkii kuvaamaan tapahtuneen._NEWLINE_Thom sai vuonna 1974 Pariisin kaupungin tiedepalkinnon, ja vuonna 1990 h\xc3\xa4net valittiin London Mathematical Societyn kunniaj\xc3\xa4seneksi. El\xc3\xa4kkeelle Thom oli j\xc3\xa4\xc3\xa4nyt vuonna 1988.\n_START_SECTION_\nYksityisel\xc3\xa4m\xc3\xa4 ja kuolema\n_START_PARAGRAPH_\nThom oli naimisissa, ja h\xc3\xa4nell\xc3\xa4 oli vaimonsa Suzannen kanssa kolme lasta: Fran\xc3\xa7oise, Elizabeth ja Christian. Thom k\xc3\xa4rsi viimeisin\xc3\xa4 vuosinaan vakavista sairauksista. H\xc3\xa4nell\xc3\xa4 oli laaja valtimotulehdus. Se heikensi h\xc3\xa4nen verenkiertoaan, mik\xc3\xa4 johti lopulta jalan amputoimiseen ja muistinmenetykseen. H\xc3\xa4n ei muistanut en\xc3\xa4\xc3\xa4 kuin lapsuusaikansa eik\xc3\xa4 tunnistanut edes omaa kuvaansa h\xc3\xa4nen tuotannostaan tehdyn CD-levyn kannesta._NEWLINE_Thom kuoli Bures-sur-Yvettess\xc3\xa4, l\xc3\xa4hell\xc3\xa4 Pariisia, lokakuussa 2002.'